《吴李制属同寓富池双泉寺畏寒索饮因写真愫》
宋代·董嗣杲

秋扇已弃物，寒衣还催装。
偃息觉寒侵，客况入渺茫。
宿疢不时作，难恃筋力强。
畏热亦畏寒，北固人之常。
今此露寒初，畏缩尤周章。
共君蛰寺楼，雨话几对床。
布褐莫禁风，芒鞋莫抵霜。
无聊思往时，意惬交秋凉。
散发醉瑶台，濯足歌沧浪。
悲凉所不识，安知有摧伤。
邻家浊酒香，邻僧不住尝。
亟沽两甆罎，连倒浇酸肠。
敌寒固尚赊，姑遣秋宵长。
少年挽不来，乌兔有底忙。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。